Bulgária: munkaerőhelyzet
Szófia, 1989. július 24. hétfő (MTI-tud.) - Bulgáriában jelenleg mintegy 120 ezer a betöltetlen munkahelyek száma - közölte Sztojan Ovcsarov gazdasági és tervezési miniszter a bolgár nemzetgyűlés egyik állandó bizottságában elhangzott felszólalásában.
Elmondta, hogy a népgazdaságba támadt munkaerőhiány fő oka a
bulgáriai muzulmánok tömeges Törökországba távozása. Nem
hivatalos adatok szerint mintegy 150 ezer muzulmán hagyta el
Bulgáriát az utóbbi másfél hónapban. A távozók 55 százaléka
munkaképes korú, így az adatok megerősítik, hogy továbbra sem
veszi fel a munkát sok olyan muzulmán, aki csak ezután kapja meg
kiutazási engedélyét.
A miniszter tájékoztatása szerint júniusban országosan a
tavalyi szintet érte el a termelés, de a 273 obstina (járás)
közül 121-ben csökkent. A legnagyobb elmaradás Razgrad területen
mutatkozik, a visszaesés 10,5 százalékos, Haszkovo területen 8,5
százalékkal, míg Várna területén 3,7 százalékkal termeltek
kevesebbet, mint tavaly júniusban.
Ovcsarov elmondta, hogy az általa irányított minisztérium
három tervvariációt dolgoz ki a következő hónapokra. A
változatokban azzal számolnak, hogy 300 ezer, 500 ezer, illetve
800 ezer ember hagyja el Bulgáriát. Pénzértékben számolva 1,5-2,5
milliárd leva értékű termeléskiesést kell pótolni Bulgáriában.